Izvor: N1

Hrvatska predsjednica Kolinda Grabar-Kitarović prva je zapadna državnica koja je u ponedjeljak čestitala izbornu pobjedu ruskom kolegi Vladimiru Putinu te mu poručila kako za jačanje odnosa dviju zemalja postoje dobri uvjeti i perspektiva.



Grabar-Kitarović u poruci Putinu kaže kako joj je "osobito zadovoljstvo u ime državljana Republike Hrvatske i u osobno ime" čestitati na pobjedi na predsjedničkim izborima.

VEZANE VIJESTI Deset ključnih datuma u životu Vladimira Putina

"Za unaprjeđenje i jačanje odnosa između Republike Hrvatske i Ruske Federacije, koje vežu i snažne povijesne veze, postoje dobri uvjeti i dobra perspektiva", piše hrvatska predsjednica, uvjerena kako će oni biti iskorišteni za "ostvarivanje plodonosne suradnje u cijelom nizu područja važnih za dobrobit naših građana".



"Posebice bih se osvrnula na našu gospodarsku suradnju za koju postoji snažan potencijal za njezino daljnje jačanje", naglasila je.



Po BBC-ju i agenciji France Presse, ruskom predsjedniku, do ove, još nije stigla nijedna čestitka sa Zapada. Dosad su mu čestitali predsjednici Kine, Kazahstana, Bjelorusije, Kube, Venezuele i Srbije.



Grabar-Kitarović prošle je godine bila u službenom posjetu Rusiji. "Izražavam nadu kako će se Vaš uzvratni posjet Republici Hrvatskoj moći ostvariti u skoroj budućnosti", kazala je hrvatska predsjednica u čestitki.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.